**GNU LGPL** (**GNU Lesser General Public License**, aiemmin GNU Library General Public License) on [GNU-projektin](https://fi.wikipedia.org/wiki/GNU) [lisenssi](https://fi.wikipedia.org/wiki/Lisenssi), jonka tarkoituksena on tehdä kompromissi [GPL:n](https://fi.wikipedia.org/wiki/GNU_GPL) ja yksinkertaisempien lisenssien ([BSD](https://fi.wikipedia.org/wiki/BSD-lisenssi), MIT jne.) välillä. Pääasiallinen eroavaisuus GPL:n ja LGPL:n välillä on se, että LGPL-ohjelmistot voidaan linkittää dynaamisesti yhteen ei-GPL-lisensoidun ohjelman osan kanssa. Tämä mahdollistaa sen, että esimerkiksi kaupallisten ohjelmistojen ei tarvitse julkaista lähdekoodia, vaikka ohjelma käyttäisikin LGPL-lisensoituja komponentteja. LGPL-lisensoitua ohjelmaa voi levittää myös GPL-lisenssin alla, mikä taas mahdollistaa LGPL-lisensoitujen komponenttien käytön myös GPL-ohjelmissa.

LGPL on pääasiallisesti tarkoitettu [ohjelmakirjastoja](https://fi.wikipedia.org/wiki/Kirjasto_%28tietotekniikka%29) varten, mutta myös jotkin [sovellukset](https://fi.wikipedia.org/wiki/Sovellus) on lisensoitu sillä. Muun muassa Gnu C -kirjasto libc on LGPL-lisensoitu.

Lisenssin tekijä [Richard Stallman](https://fi.wikipedia.org/wiki/Richard_Stallman) on suositellut, että [vapaiden ohjelmistojen](https://fi.wikipedia.org/wiki/Vapaa_ohjelmisto) kehittäjät käyttäisivät GPL-lisenssiä LGPL:n sijasta kirjastoissa, jotka sisältävät uutta toiminnallisuutta.

**GNU General Public License** (*GNU-hankkeen yleinen lisenssi*) eli [lyhennettynä](https://fi.wikipedia.org/wiki/Lyhenne) **GNU GPL** tai pelkkä **GPL** on [vapaiden ohjelmistojen](https://fi.wikipedia.org/wiki/Vapaa_ohjelmisto) julkaisemiseen tarkoitettu [lisenssi](https://fi.wikipedia.org/wiki/Lisenssi), joka antaa kenelle tahansa oikeuden käyttää, kopioida, muuttaa ja jakaa edelleen ohjelmia ja niiden [lähdekoodia](https://fi.wikipedia.org/wiki/L%C3%A4hdekoodi). Lisäksi lisenssi takaa, että nämä vapaudet säilyvät myös GPL-koodiin pohjautuvissa muunnelluissa teoksissa (*derivative work*). Mikäli GPL-ohjelmaa tai sen muunnelmaa levitetään edelleen, lähdekoodi on julkaistava samalla lisenssillä eikä ohjelman käytölle tai levitykselle saa asettaa lisärajoituksia.

GPL-koodia ei voi levittää [omisteisesti](https://fi.wikipedia.org/wiki/Omisteinen_ohjelmisto), mutta lisenssi ei estä koodin kaupallista käyttöä. Ohjelman käyttäjä tai muokkaaja saa myydä tuotteen kopioita tai muunnelmia, mahdollisesti tukipalveluilla täydennettynä, kunhan noudattaa lisenssin asettamia ehtoja. GPL-ohjelmia voidaan myös teettää rahasta, ja jos ohjelmaa ei levitetä edelleen, lähdekoodiakaan ei tarvitse julkaista. On olemassa yrityksiä, joiden liiketoiminta perustuu siihen, että ne räätälöivät ja yhdistelevät GPL-ohjelmia muiden yritysten tarpeisiin.

Tekijän näkökulmasta GPL:n käyttö koodia julkaistaessa on usein mielekästä etenkin siksi, että tällöin muiden julkaisemat parannellut versiot palautuvat alkuperäisenkin tekijän hyödynnettäviksi. Jatkokehittäjän näkökulmasta taas olemassa oleva GPL-koodikanta saattaa huomattavasti vähentää kehityskustannuksia. Parhaassa tapauksessa hyötyjiä ovat niin kehitystyötä tekevä yritys (joka pystyy GPL-koodin varaan rakentamaan tuottavaa liiketoimintaa), asiakas (joka saa edullisen, räätälöidyn lopputuotteen) kuin laaja kehittäjä- ja käyttäjäyhteisökin (joka saa lisää GPL-lähdekoodia yhteiseen käyttöön).

GPL on käytetyin vapaiden ohjelmistojen lisenssi, ja muun muassa [Linux](https://fi.wikipedia.org/wiki/Linux)-käyttöjärjestelmät koostuvat pääosin GPL-ohjelmista. Vuonna [2001](https://fi.wikipedia.org/wiki/2001) teetetty tutkimus [Red Hat Linux](https://fi.wikipedia.org/wiki/Red_Hat_Linux) 7.1 -jakeluversiosta totesi, että 50 % sen sisältämien ohjelmien lähdekoodista oli GPL-lisensoitu.

**Apache-lisenssi** (*Apache License*) on [vapaan ohjelmiston](https://fi.wikipedia.org/wiki/Vapaa_ohjelmisto) [lisenssi](https://fi.wikipedia.org/wiki/Lisenssi), jonka on luonut Apache Software Foundation (ASF). Apache License (versiot 1.0, 1.1 ja 2.0) vaatii [tekijänoikeuden](https://fi.wikipedia.org/wiki/Tekij%C3%A4noikeus) huomautuksen säilyttämisen ja erottamislausuman, mutta se ei ole [copyleft](https://fi.wikipedia.org/wiki/Copyleft)-lisenssi — se sallii [lähdekoodin](https://fi.wikipedia.org/wiki/L%C3%A4hdekoodi) käytön vapaan ja avoimen koodin kehittämiseen kuten myös omistetun ja suljetun koodin kehittämisen.

**MIT-lisenssi** on [vapaa ohjelmistolisenssi](https://fi.wikipedia.org/wiki/Vapaa_ohjelmisto) joka kehitettiin [Massachusetts Institute of Technologyssä](https://fi.wikipedia.org/wiki/Massachusetts_Institute_of_Technology) (MIT). Se ei ole [copyleft](https://fi.wikipedia.org/wiki/Copyleft)-lisenssi, joten se sallii teoksen käytön myös kaupallisissa [suljetun lähdekoodin](https://fi.wikipedia.org/wiki/Suljettu_l%C3%A4hdekoodi) ohjelmistoissa. Lisenssi tunnetaan myös nimillä **X-lisenssi** ja **X11-lisenssi**.

MIT-lisenssin ehdot ovat yksinkertaiset. Se antaa käyttäjälle oikeudet vapaasti muokata, kopioida ja käyttää teosta omassa projektissa sillä ehdolla, että lisenssin teksti säilyy lähdekoodissa. Koska MIT-lisenssi ei ole copyleft-lisenssi, se ei vaadi lähdekoodin julkistamista vaikka muokattua teosta levitettäisiin eteenpäin. Ehkä tunnetuin lisenssiä käyttävä ohjelmisto on [X Window System](https://fi.wikipedia.org/wiki/X_Window_System).